PATVIRTINTA

Skuodo rajono savivaldybės tarybos

2019 m. sausio 15 d. sprendimu Nr. T10-4/T9-

m. balandžio 26 d. sprendimu Nr

**MOKESČIO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ SKUODO RAJONO SAVIVALDYBĖS MOKYKLOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokesčio už vaikų, ugdomų pagal ikimokyklinio ir priešmokyklinio ugdymo programas, išlaikymą Skuodo rajono savivaldybės mokyklose tvarkos aprašas (toliau – tvarkos aprašas) reglamentuoja Skuodo rajono savivaldybės mokyklų (toliau – mokyklų) vaikų, ugdomų pagal ikimokyklinio ir priešmokyklinio ugdymo programas, išlaikymo mokesčio nustatymą, lengvatų taikymą ir pateisinamų dokumentų lengvatoms taikyti pateikimo tvarką.

2. Tvarkos aprašo tikslas – sudaryti sąlygas mokykloms organizuoti vaikų maitinimą ir laiku surinkti iš tėvų (globėjų) mokestį už vaikų, ugdomų pagal ikimokyklinio ir priešmokyklinio ugdymo programas, išlaikymą.

3. Tvarkos aprašas parengtas vadovaujantis Lietuvos Respublikos švietimo įstatymu ir kitais ikimokyklinį ir priešmokyklinį ugdymą reglamentuojančiais teisės aktais.

4. Tvarkos apraše vartojamos sąvokos atitinka Lietuvos Respublikos švietimo įstatyme nustatytas sąvokas.

**II SKYRIUS**

**MOKESČIO UŽ VAIKŲ IŠLAIKYMĄ NUSTATYMAS**

5. Mokestį už vaikų išlaikymą mokyklose sudaro mokestis už vaikų maitinimą ir kitos išlaidos:

|  |  |  |  |  |  |  |
| --- | --- | --- | --- | --- | --- | --- |
| Grupės pavadinimas | Maitinimo išlaidos Eur (už 1 vaiko lankytą, nelankytą ir nepateisintą dieną) | | | | | Kitos išlaidos per mėnesį (nepedagoginių darbuotojų darbo užmokesčiui ir įmokoms socialiniam draudimui, kt. prekėms ir paslaugoms) |
| Pusryčiai | Pietūs | Pavakariai | Vakarienė | Iš viso |
| Lopšelio grupės | 0,41 | 0,62 | 0,34 |  | 1,37 | 10,0 |
| Darželio grupės | 0,46 | 0,70 | 0,39 |  | 1,55 | 10,0 |
| Priešmokyklinio ugdymo grupės | 0,46 | 0,70 | 0,39 |  | 1,55 | 10,0 |
| Specialiojo ugdymo grupės | 0, 46 | 0,70 | 0,39 |  | 1,55 | 10,0 |
| Vaikams, kurie lanko grupes tik 4 valandas per dieną, kai grupių veiklos trukmė per dieną **ne trumpesnė kaip 9 val.** | | | | | | 5,0 |

6. Mokesčio dalis kitoms išlaidoms mokama nepriklausomai nuo lankytų dienų skaičiaus per mėnesį mokslo metais ir lankantiems vasaros laikotarpiu – nuo liepos 1 d. iki rugpjūčio 31 d. (toliau – vasaros laikotarpiu).

7. Mokesčio už vaikų išlaikymą nemoka tėvai (globėjai), kurių vaikai lanko ikimokyklinio ir priešmokyklinio ugdymo grupę bendrojo ugdymo mokyklose, kurios veiklos trukmė per dieną yra 4 valandos.

8. Mokesčio už vaikų maitinimą ir kitas išlaidas tėvai (globėjai), kurių vaikai nelanko mokyklos vasaros laikotarpiu, nemoka.

9. Mokesčio dalis už vaikų maitinimą mokslo metais ir vasaros laikotarpiu lankantiems mokyklą vaikams skaičiuojama už lankytas dienas, taip pat už nelankytas, jeigu jos nepateisintos.

**III SKYRIUS**

**MOKESČIO UŽ VAIKŲ IŠLAIKYMĄ LENGVATŲ TAIKYMAS. PATEISINAMŲ DOKUMENTŲ LENGVATOMS TAIKYTI PRIĖMIMAS**

10. Nuo mokesčio už vaikų išlaikymą (išskyrus kitas išlaidas) mokyklose atleidžiami tėvai (globėjai) (kiti teisėti vaiko atstovai):

10.1. jeigu vaikas nelanko mokyklos dėl ligos, pateikę gydymo įstaigos pažymą. Taip pat pateikus Nr. F094/a formos pažymą;

10.2. tėvų (globėjų) (kitų teisėtų vaiko atstovų) atostogų (kasmetinių, nemokamų, nėštumo ir gimdymo, vaiko priežiūros) laikotarpiu, pateikę pažymą iš darbovietės;

10.3. jeigu vienas iš tėvų (globėjų) dirba pamaininį darbą, pateikę pažymą iš darbovietės apie nustatytą darbo laiką pamainomis;

10.4. kai vaikas lanko specialiojo ugdymo grupę;

10.5. žiemos laikotarpiu, esant žemesnei nei 20 laipsnių temperatūrai, vadovaujantis Lietuvos hidrometeorologijos tarnybos prie Aplinkos ministerijos ([www.meteo.lt](http://www.meteo.lt)) informacija (laukeliuose „Prognozės“ ir „Faktinė informacija“) apie tos dienos oro temperatūrą Skuodo mieste;

10.6. mokinių atostogų metu (priešmokyklinio amžiaus vaikų).

**10.7. tėvų papildomos poilsio dienos metu (mamadienio, tėvadienio), pateikus pažymą iš darbovietės.**

11. Mokestis už vaikų išlaikymą (išskyrus kitas išlaidas) mažinamas 90 procentų, jeigu vaikas auga šeimoje, gaunančioje socialinę pašalpą, pateikus pažymą apie gaunamą socialinę pašalpą.

12. Mokestis už vaikų išlaikymą (išskyrus kitas išlaidas)mažinamas 50 procentų:

12.1. jeigu vaikas turi tik vieną iš tėvų, o kitas:

12.1.1. miręs, pateikus mirties liudijimą;

12.1.2. dingęs be žinios, pateikus teismo sprendimą dėl vieno iš tėvų pripažinimo dingusiu be žinios;

12.1.3. atlieka bausmę įkalinimo įstaigoje, pateikus pažymą iš įkalinimo įstaigos;

12.1.4. vaiko gimimo liudijime nenurodytas tėvas, pateikus gimimo liudijimo kopiją;

12.2. jeigu šeima augina 3 (tris) ir daugiau vaikų. Ši lengvata taikoma ir šeimai, kurioje yra vaikų, besimokančių bendrojo lavinimo mokyklose. Šeima privalo pateikti pažymą apie šeimos sudėtį bei pažymą iš mokymo įstaigų, kai šeimoje yra vyresnių nei 18 metų vaikų, besimokančių dieninėse bendrojo lavinimo mokyklose. Vaikų ir kūdikių namuose bei globos ir vaikų namuose augantys vaikai, kurie išlaikomi valstybės arba savivaldybės lėšomis, į vaikų skaičių lengvatai gauti neįtraukiami;

12.3. jeigu vienas iš tėvų (globėjų) mokosi Lietuvos Respublikos mokymo įstaigos dieniniame skyriuje, pateikus pažymą apie tėvų (globėjų) mokymąsi dieninio tipo Lietuvos Respublikos mokyklose;

12.4. jeigu vienas iš tėvų (globėjų) atlieka tikrąją karo tarnybą (Lietuvos Respublikos piliečių privalomąją karo tarnybą, profesinę karo tarnybą, Krašto apsaugos savanorių karo tarnybą, taip pat kariūnų tarnybą), pateikus pažymą iš tikrosios karo tarnybos vietos.

13. Tėvų (globėjų) prašymai ir dokumentai, kuriais vadovaujantis taikomos lengvatos, pateikiami mokyklos vadovui ar jo įgaliotam asmeniui priimant vaiką į mokyklą, o vėliau – vieną kartą per metus nuo rugsėjo 1 d. iki rugsėjo 29 d. Pažyma iš mokymo įstaigų, kai šeimoje yra vyresnių nei 18 metų vaikų, besimokančių dieninėse bendrojo ugdymo mokyklose, pateikiama pakartotinai nuo sausio 1 d. iki kovo 1 d. Mokyklos vadovo patvirtintas sąrašas ir dokumentų kopijos pateikiamos kas mėnesį mokyklos buhalterijai arba Biudžetinių įstaigų buhalterinės apskaitos skyriui iki einamojo mėnesio 5 d.

14. Lengvata taikoma nuo dokumentų pateikimo dienos.

15. Laiku nepateikus dokumentų, mokestis skaičiuojamas bendra tvarka nuo kito mėnesio pirmos dienos.

16. Dokumentų galiojimas:

16.1. specialiosios gydytojų komisijos pažyma galioja nustatytam laikotarpiui;

16.2. šeimoms, gaunančioms socialines pašalpas, pažyma galioja nuo pašalpos skyrimo mėnesio, bet ne ilgiau kaip tris mėnesius. Dėl objektyvių priežasčių laiku nepateikus pažymos, mokestis perskaičiuojamas nuo pašalpos skyrimo mėnesio.

17.Tėvai (globėjai), nuslėpę ar pateikę neteisingus duomenis mokesčio lengvatai gauti už vaikų išlaikymą mokykloje, privalo šią lengvatą suteikusiai įstaigai grąžinti neteisėtai gautos lengvatos dydžio pinigines lėšas. Neteisėtai gautos ir negrąžintos lengvatos už vaikų išlaikymą mokykloje dydžio piniginės lėšos išieškomos įstatymų nustatyta tvarka.

**IV SKYRIUS**

**MOKESČIO UŽ VAIKŲ IŠLAIKYMĄ SURINKIMAS**

18. Mokestis už vaiko išlaikymą mokykloje turi būti skaičiuojamas už einamąjį mėnesį ir sumokamas iki kito mėnesio 25 d.

19. Mokyklos vadovas atsako už mokesčio surinkimą laiku ir turi teisę nutraukti mokymo sutartį su tėvais (globėjais), jeigu nustatytu laiku nesumokamas mokestis už vaikų išlaikymą daugiau kaip 2 (du) mėnesius. Lėšos, nesumokėtos laiku, išieškomos iš tėvų (globėjų) įstatymų nustatyta tvarka.

20. Mokesčio už vaikų išlaikymą mokykloje surinkimo kontrolę atlieka Skuodo rajono savivaldybės kontrolės ir audito tarnyba ir Savivaldybės administracijos centralizuota vidaus audito tarnyba.

21. Tvarkos aprašo vykdymo kontrolę atlieka Savivaldybės administracijos Švietimo skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Birutė Gedrimienė, (8 440) 45 572